b'\n_START_ARTICLE_\nLinssiheijastus\n_START_PARAGRAPH_\nLinssiheijastus on valo- ja videokuvauksessa esiintyv\xc3\xa4 ilmi\xc3\xb6, joka ilmenee kuvassa per\xc3\xa4kk\xc3\xa4isin\xc3\xa4, eriv\xc3\xa4risin\xc3\xa4 renkaina tai k\xc3\xa4ytett\xc3\xa4v\xc3\xa4n objektiivin himmentimen aukon muotoisina monikulmioina. Ilmi\xc3\xb6 johtuu usein lasilinssin huonolaatuisesta pinnoitteesta, johon osuessaan osa valosta taittuu ep\xc3\xa4suorasti eteenp\xc3\xa4in seuraavalle linssille, mik\xc3\xa4 aiheuttaa v\xc3\xa4\xc3\xa4ristym\xc3\xa4n._NEWLINE_Linssiheijastuksia voi v\xc3\xa4hent\xc3\xa4\xc3\xa4 v\xc3\xa4ltt\xc3\xa4m\xc3\xa4ll\xc3\xa4 kirkkaita valonl\xc3\xa4hteit\xc3\xa4 kuva-alalla ja k\xc3\xa4ytt\xc3\xa4m\xc3\xa4ll\xc3\xa4 vastavalosuojaa tai varjostamalla objektiivia k\xc3\xa4dell\xc3\xa4.\n_START_SECTION_\nTahallinen efekti\n_START_PARAGRAPH_\nLinssiheijastus lis\xc3\xa4t\xc3\xa4\xc3\xa4n joskus keinotekoisesti valmistettuihin tai muokattuihin kuviin lis\xc3\xa4\xc3\xa4m\xc3\xa4\xc3\xa4n "todellisuuden illuusion": esimerkiksi monissa avaruuteen sijoittuvissa elokuvissa ohikiit\xc3\xa4v\xc3\xa4n avaruusaluksen liikkuessa "kameran" ohi, l\xc3\xa4heisen t\xc3\xa4hden valo aiheuttaa "linssiheijastuksen" tuoden lis\xc3\xa4\xc3\xa4 realistisuutta kohtaukseen._NEWLINE_Hollywood-elokuvissa linssiheijastuksia v\xc3\xa4ltettiin aina 1960-luvulle asti kehitt\xc3\xa4m\xc3\xa4ll\xc3\xa4 linsseihin yh\xc3\xa4 tehokkaampia pinnoitteita. Sitten uuden sukupolven elokuvantekij\xc3\xa4t kuten elokuvaaja Conrad L. Hall alkoivat k\xc3\xa4ytt\xc3\xa4\xc3\xa4 linssiheijastusta dokumentaarisen ja aidon vaikutelman aikaansaamiseksi, er\xc3\xa4\xc3\xa4nlaisena todisteena siit\xc3\xa4 ett\xc3\xa4 elokuva on kuvattu aidossa ymp\xc3\xa4rist\xc3\xb6ss\xc3\xa4 eik\xc3\xa4 tarkoin kontrolloidussa elokuvastudiovalossa. Samaan aikaan my\xc3\xb6s valokuvauksessa tapahtui samanlainen muutos, ja linssiheijastusta alettiin suosia my\xc3\xb6s lehti-, muoti- ja mainosvalokuvauksessa.'